
I. 
Charakteristika

           Obchody a sklady majú rôzny stupeň protipožiarnej bezpečnosti v závislosti od veľkosti a od charakteru využitia budovy. Veľké sklady a supermarkety bývajú spravidla zo železobetónových konštrukčných prvkov a v skladoch sú zabudované regálové zakladače. Regály sú z oceľovej konštrukcie, ktoré strácajú pri požiaroch v dôsledku tepelného namáhania pevnosť a zaťažené tovarom sa môžu zrútiť.

II. 

Úlohy a postup činnosti

1.   Veliteľ zásahu na mieste udalosti rozhodne 

      a) o vykonaní prieskumu s cieľom zistiť, či sú požiarom ohrozené osoby, smer šírenia požiaru, druh, množstvo a spôsob uskladneného materiálu v objekte a aké nebezpečenstvo hrozí zasahujúcim príslušníkom,
b) o privolaní ďalších posilových hasičských jednotiek, ak z vyhodnotenia prieskumu vyplynie nedostatok síl a prostriedkov,
c) o evakuácii ohrozených osôb a materiálu a o prostriedkoch, ktoré budú na evakuáciu použité, a o zabezpečení ich ochrany,
d) o vypnutí elektrického prúdu a o uzatvorení plynu,
e) o druhu hasiacej látky, počte prúdov a ich druhoch na zdolávanie požiaru, ako aj na zabránenie šírenia požiaru,
f) o stupni ochrany zasahujúcich príslušníkov,
g) o spôsobe odvetrania zadymených priestorov,
h) o využití skladovej techniky na evakuáciu materiálu,
i) o zabezpečení spojenia na požiarisku a s operačným pracoviskom a o spôsobe poskytovania informácií o situácii na mieste zásahu.
2.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a majetku určeným postupom,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru, pričom majú na zreteli možnosť zrútenia regálov; používajú len nevyhnutné množstvo hasiacich látok (nebezpečenstvo poškodenia tovaru v sklade),
e) rozoberajú stavebné konštrukcie, ak to situácia vyžaduje.

III. 
Očakávané zvláštnosti
1.  V obchodoch, kde sa zdržiava spravidla väčší počet osôb, môže dôjsť pri požiari k zadymeniu veľkého priestoru a k panike. V supermarketoch dochádza               k rýchlemu šíreniu požiaru a požiar sa môže rozšíriť na veľkú plochu. 
2.  V skladoch býva uskladnený rôzny materiál a látky, ktoré nesmú prísť do styku s vodou. Príslušníci v zadymenom priestore zasahujú s použitím autonómnych dýchacích prístrojov.

